Lux Helsinki -valofestivaali lähtee ensi talvena kirjaimellisesti uusille urille. Valoteosten reitti kulkee tällä kertaa Ateneumin taidemuseolta Esplanadin ja Bulevardin kautta Annantalolle.

Valofestivaali Lux Helsinki järjestetään tammikuussa jo kahdeksatta kertaa. Valoteosten sarja viritetään uudelle reitille. Se alkaa Ateneumin taidemuseolta, jatkuu Esplanadin, Bulevardin ja Annankadun suunnalle ja päättyy Annantalolle.

Valo- ja mediataiteilijat Suomesta, Ranskasta, Belgiasta ja Kanadasta valmistavat tapahtumaan parikymmentä teosta.

Ateneumin taidemuseoon tuleva Jarmo Vellosen, Marikki Hakolan, Epa Tammisen ja Jone Takamäen teos Frontiers luo mielikuvia orkesterista.

Jättimäisiä työvalaisimia

Esplanadin puistoon ilmestyvät jopa seitsemän metriä korkeat työvalaisimet. Tämä ranskalaisen TILT-ryhmän Lampounette-teos on vieraillut valofestivaaleilla mm. Arabiemiraateissa ja Kiinassa.

Porthaniankin edessä nähtävä valoteos on ranskalaisen Rémi Brunin käsialaa. Loopy Lou-hyppynarua hyppäävän hahmon liikkeet syntyvät muutamalla led-valolla.

Tuomiokirkon julkisivu valaistaan nytkin. Sille projisoidaan teossarja Ilon kuvia. Tällä kertaa äänettömän teoksen takana on kahdeksan taiteilijaa, mm. Stefan Bremer.

Valoteoksia muun muassa Prahaan ja Pariisiin suunnitellut Kari Kola toteuttaa Vanhaan kirkkopuistoon Color Parkin. Se houkuttelee kävijät leikkimään valolla.

6000 hehkulamppua

Annankadun ja Kalevankadun risteyksessä nähtävä kanadalaisten Caitlind r.c. Brownin ja Wayne Garretin teos Cloud koostuu 6000 hehkulampusta. Hehkulamppupilvestä riippuvat sadepisarat ovat lamppujen katkaisijoita, joita vetämällä yleisö voi sytyttää tai sammuttaa valot.

Lisäksi teoksia nähdään muun muassa Tuomiokirkon tapulissa, Torikortteleissa Sofiankadulla, Esplanadin lavalla, Erottajan paviljongissa, Bar Loosen ikkunassa sekä Annantalon julkisivussa.

Valoteokset ovat nähtävillä päivittäin kello 17-22. Viime talvena valofestivaali Lux Helsinki keräsi yli 200 000 kävijää Suomesta ja ulkomailta.

Lue lisää valoteoksista ja tapahtumapaikoista osoitteessa luxhelsinki.fi